**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-10-13 Nr. TAR-100

Posėdžio data – 2022 m. spalio 11 d.

Pradžia – 13.00 val. (nuotoliniu būdu).

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Jurij Šeršniov, Vaida Raugelė, Artūras Razbadauskas. Nedalyvauja Alina Velykienė, Antanas Kontautas.

Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, Socialinės paramos skyriaus vedėja A. Liesytė, Socialinio būsto skyriaus vedėja L. Murauskienė, Turto valdymo skyriaus vedėjas E. Simokaitis, Strateginio planavimo skyriaus vedėja S. Kačerauskaitė, Finansų skyriaus vedėja K. Petraitienė, Sveikatos apsaugos skyriaus vedėja R. Perminienė, Savivaldybės administracijos vyr. patarėja I. Kubilienė.

Kviestieji asmenys - Klaipėdos greitosios medicininės pagalbos stoties vyr. gydytojas R. Juodviršis, Sveikatos apsaugos ministerijos atstovai: O. Vitkūnienė, K. Rušinskas.

DARBOTVARKĖ (patvirtinta už-4):

1. Dėl Klaipėdos miesto nevyriausybinių organizacijų tarybos nuostatų patvirtinimo. Pranešėja A. Liesytė.

2. Dėl mokėjimo už kai kurių rūšių socialines paslaugas nustatymo. Pranešėja A. Liesytė.

3. Dėl Piniginės socialinės paramos teikimo tvarkos aprašo patvirtinimo. Pranešėja A. Liesytė.

4. Dėl savivaldybės būsto nuomos sąlygų pakeitimo. Pranešėja L. Murauskienė.

5. Dėl viešosios įstaigos Klaipėdos greitosios medicininės pagalbos stoties turtinių ir neturtinių teisių ir pareigų perdavimo valstybės nuosavybėn. Pranešėjas E. Simokaitis.

6. Dėl Klaipėdos miesto savivaldybės turto investavimo, didinant viešosios įstaigos Klaipėdos miesto poliklinikos dalininko kapitalą. Pranešėjas E. Simokaitis.

7. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-36 „Dėl

Klaipėdos miesto savivaldybės 2022–2024 metų strateginio veiklos plano patvirtinimo“ pakeitimo. Pranešėja S. Kačerauskaitė.

8. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimo. Pranešėja K. Petraitienė.

9. Dėl UAB „Regseda“ atleidimo nuo žemės nuomos mokesčio mokėjimo. Pranešėja K. Petraitienė.

1. SVARSTYTA. Klaipėdos miesto nevyriausybinių organizacijų tarybos nuostatų patvirtinimas.

Pranešėja – A. Liesytė. Teigia, kad šiuo sprendimoprojektubūtų patvirtinti nauji Klaipėdos miesto savivaldybės nevyriausybinių organizacijų tarybos nuostatai, o Klaipėdos miesto nevyriausybinių organizacijų nuostatai, patvirtinti 2014 m. liepos 31 d. sprendimu Nr. T2-156 būtų pripažinti netekusiais galios.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, V. Raugelė, A. Cesiulis, J. Šeršniov), prieš – 0, susilaiko – 0.

2. SVARSTYTA. Mokėjimo už kai kurių rūšių socialines paslaugas nustatymas.

Pranešėja – A. Liesytė. Šio sprendimo projektu numatyta nustatyti mokėjimą už socialinės priežiūros paslaugas – psichosocialinę pagalbą, intensyvią krizių įveikimo pagalbą, socialinę priežiūrą šeimoms ir pripažinti netekusiais galios tris Klaipėdos miesto savivaldybės tarybos sprendimus, kuriais patvirtinti psichosocialinės pagalbos, apgyvendinimo krizių centre, socialinių įgūdžių ugdymo ir palaikymo paslaugų teikimo tvarkų aprašai.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, V. Raugelė, A. Cesiulis, J. Šeršniov), prieš – 0, susilaiko – 0.

3. SVARSTYTA. Piniginės socialinės paramos teikimo tvarkos aprašo patvirtinimas.

Pranešėja – A. Liesytė. Sako, kad sprendimo projekto tikslas - patvirtinti Tvarkos aprašą, kuriame vadovaujantis Įstatymo 4 straipsnio 2 dalimi, 23 straipsnio 2 ir 3 dalimis nustatoma piniginės socialinės paramos skyrimo ir mokėjimo tvarka (prašymų-paraiškų priėmimo; trūkstamų dokumentų pateikimo; piniginės socialinės paramos skyrimo ir mokėjimo bei kt. procedūros); piniginės socialinės paramos skyrimo atvejai (išimties tvarka), bei savivaldybės administracijos teisės teikiant piniginę socialinę paramą.

Sprendimo projekto uždavinys – nustatyti prašymų-paraiškų pateikimo telefonu procedūras; ilgesnį piniginės socialinės paramos teikimo laikotarpį darbingo amžiaus asmenims; asmenims, patiriantiems socialinę riziką, piniginės socialinės paramos teikimo tvarką; optimizuoti piniginės socialinės paramos, skiriamos Įstatymo 23 straipsnio 3 dalyje nurodytais atvejais (išimties tvarka) skyrimo procedūras; sudaryti galimybę skirti piniginę socialinę paramą, kai nepriklausomai nuo asmens valios ir pastangų negali būti įvykdyta Įstatymo 25 straipsnio 1 dalyje nustatyta pareiga arba dirbantiems asmenims, kurie dėl laikino nedarbingumo, prastovų ne dėl darbuotojo kaltės, kasmetinių atostogų neatitinka nei vienos iš Įstatymo 8 straipsnio 1 dalyje nurodytų sąlygų.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, V. Raugelė, A. Cesiulis, J. Šeršniov), prieš – 0, susilaiko – 0.

4. SVARSTYTA. Savivaldybės būsto nuomos sąlygų pakeitimas.

Pranešėja – L. Murauskienė. Pažymi, kad sprendimo projektu yra siūloma patenkinti savivaldybės būsto Bandužių g. 16-(*duomenys neskelbtini)*, Klaipėdoje, nuomininkės I. Č. prašymą pakeisti nuomos sąlygas ir nuomoti jai būstą socialinio būsto sąlygomis. Teisę į būsto nuomos sąlygų pakeitimą nuomininkė pagrindė pateikta Metine gyventojo (šeimos) turto deklaracija už praėjusius kalendorinius 2021 metus.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, V. Raugelė, A. Cesiulis, J. Šeršniov), prieš – 0, susilaiko – 0.

5. SVARSTYTA. Viešosios įstaigos Klaipėdos greitosios medicininės pagalbos stoties turtinių ir neturtinių teisių ir pareigų perdavimas valstybės nuosavybėn.

Pranešėjas – E. Simokaitis. Teigia, kad sprendimo projektu siekiama perduoti valstybės nuosavybėn Klaipėdos miesto savivaldybės – viešosios įstaigos Klaipėdos greitosios medicininės pagalbos stoties savininkės – turtines ir neturtines teises ir pareigas. Primena, kad Lietuvos Respublikos Seimas 2022 m. gegužės 19 d. priėmė Lietuvos Respublikos sveikatos priežiūros įstaigų įstatymo 39 straipsnio pakeitimo įstatymą ir Lietuvos Respublikos sveikatos sistemos įstatymo 2 straipsnio pakeitimo ir Įstatymo papildymo 191 straipsniu įstatymą (toliau – GMP įstatymai). GMP įstatymais nuo 2023 m. liepos 1 d. centralizuojama greitosios medicinos pagalbos paslaugas teikiančių įstaigų sistema, apjungiant jas į vieną valstybės pavaldumo juridinį asmenį – viešąją įstaigą Greitosios medicinos pagalbos tarnybą (savivaldybės pavaldumo greitosios medicinos paslaugas teiksiančių įstaigų (ar kaip atskirų juridinių asmenų, ar kaip kitos įstaigos padalinių) nuo 2023 m. liepos 1 d. nebeliks). Sveikatos apsaugos ministerija, siekdama užtikrinti, jog greitosios medicinos pagalbos (toliau – GMP) paslaugos visiems Lietuvos gyventojams būtų suteiktos laiku, išanalizavo GMP paslaugų teikėjų galimą išdėstymą Lietuvos Respublikos teritorijoje. Numatomas GMP tinklas buvo sudėliotas atsižvelgus į laiką, per kurį GMP brigada nuvyksta į įvykio vietą, ir atstumą, kurį GMP brigada turi nuvažiuoti per tam tikrą laiką. Siekdami tinkamai įgyvendinti GMP įstatymus, Sveikatos apsaugos ministerija teikė prašymą savivaldybėms skubos tvarka (š. m. spalio mėn.) priimti savivaldybės tarybos sprendimus dėl savivaldybei priklausančių GMP viešosios įstaigos, veikiančios kaip atskiras juridinis asmuo, savininko teisių ir pareigų perdavimo valstybei (turtinius klausimus paliekant išspręsti vėlesniuose savivaldybės tarybos posėdžiuose).

Sako, kad nuo 2023 m. liepos 1 d. veiksianti GMP tarnyba bus kuriama jau veikiančių savivaldybių GMP viešųjų įstaigų, kurių savininko teisės ir pareigos bus perduotos valstybei, pagrindu, t. y. Sveikatos apsaugos ministerija, perėmusi jų savininkų teises ir pareigas, šias visas viešąsias įstaigas reorganizuos į vieną viešąją įstaigą GMP tarnybą. Sveikatos apsaugos ministerija pažymi, kad savivaldybių taryboms laiku nepriėmus sprendimų dėl savivaldybių GMP viešųjų įstaigų savininko teisių ir pareigų perdavimo valstybės nuosavybėn, nebebus spėta šių įstaigų įtraukti į reorganizavimo procesą nuo 2023 m. sausio 1 d. Be to, tai sukeltų papildomų problemų ir pačių GMP viešųjų įstaigų veiklos tęstinumui (nuo 2023 m. liepos 1 d. GMP viešoji įstaiga, kaip savarankiškas juridinis asmuo, nebegalės teikti GMP paslaugų, jei įstaiga nedalyvaus reorganizavime, tai nebus teisinės pareigos užtikrinti savaiminį GMP įstaigų darbuotojų darbo santykių tęstinumą naujojoje GMP tarnyboje ir pan.).

O. Vitkūnienė atsako į komiteto narių, įstaigos vadovo klausimus. Teigia, kad bendrųjų paslaugų centralizavimas palies visas Lietuvos GMP įstaigas. Sako, kad dabar pagrindinis tikslas – perimti savininko teises, užtikrinti nuoseklų paslaugų teikimą, darbuotojų stabilias darbo sąlygas. Pažymi, kad Klaipėdos GMP yra vienas iš ramsčių toliau vykdant centralizavimą Klaipėdos regione.

V. Raugelė sako, kad neišgirdo apie šios reformos naudą Klaipėdos pacientams, o prie sprendimo projekto nėra pridėtas įstaigos perduodamo turto sąrašas.

O. Vitkūnienė teigia, kad GMP turi Lietuvos gyventojus pasiekti greičiau. Informuoja, kad GMP sistemoje yra didelių netolygumų, todėl centralizavimas leis juos mažinti, taip pat bus padidintas brigadų stovėjimo skaičius, suvienodintos darbuotojų darbo sąlygos. O. Vitkūnienė sako, kad reformos tikslas – išdėstyti nacionalinį GMP tinklą taip, kaip įpareigoja Konstitucinis teismas.

E. Simokaitis teigia, jei reikia pridėti įstaigai priklausančio turto sąrašą - pridėsim jį iki Tarybos posėdžio.

A. Cesiulis primena, kad viskas jau yra nuspręsta – reforma bus vykdoma. Sako, kad reforma skirta tam, kad padėti mažoms savivaldybėms būti geriau aptarnaujamoms, o tai padaryti galima didesnių miestų sąskaita. Sako, kad neturi papildomų argumentų, kad galėtų balsuoti už sprendimo projektą. Teigia, kad šiandien susilaikys nuo pritarimo sprendimo projektui.

V. Raugelė sako, kad nėra aiški nauda pacientams (mūsų miestiečiams). Žino, kad tikslai (visos šalies mastu) yra aiškūs, bet sako, kad politikams rūpi miesto gyventojai ir kaip pagerės GMP paslauga. Neįsivaizduoja, kaip galima balsuoti už sprendimą, nežinant kokį turtą perduoda įstaiga. Primena, kad dabar Klaipėdos GMP aprūpinta geriausios komplektacijos automobiliais ir į tai investuota nemažai lėšų, todėl norisi, kad investicijos liktų mūsų gyventojų (pacientų) aptarnavimui. Tiki, kad iki Tarybos posėdžio gaus informaciją apie naudą mūsų pacientams (rodiklius), perduodamo turto sąrašą. Pažymi, kad šiandien negalės balsuoti už sprendimo projektą.

O. Vitkūnienė sutinka, kad reikia matyti visumą ir matyti požiūrį (valstybės mastu) ne tik Klaipėdos miesto gyventojams ir politikams. Sako, kad turime įgyvendinti Konstitucinio teismo sprendimą (dėl gyvybės saugojimo ir gelbėjimo). Pažymi, kad taktiniai sprendimai dėl turto valdymo - ne šios dienos klausimas.

K. Bagdonas teigia, kad pritars pateiktam sprendimo projektui - nepabloginsim darbuotojų darbo sąlygų, taip pat nebereikės prižiūrėti įstaigos turimos technikos (automobilių). Mano, kad turime rūpintis ir rajono gyventojais.

V. Raugelė teigia, kad pasigenda argumentacijos, pridedamos medžiagos, rodiklių (naudos pacientams), aiškumo, strategijos, taktikos, įstaigos perduodamo turto sąrašo.

K. Bagdonas prašo pridėti perduodamo turto sąrašą.

BALSUOTA: už – 2 (K. Bagdonas, A. Razbadauskas), prieš – 2 (V. Raugelė, J. Šeršniov), susilaiko – 1 (A. Cesiulis).

NUTARTA. Nepritarti pateiktam sprendimo projektui.

6. SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos miesto poliklinikos dalininko kapitalą.

Pranešėjas – E. Simokaitis. Siūlo perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 111 500,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos miesto poliklinikai (toliau – Įstaiga), didinant šios Įstaigos dalininko kapitalą.

NUTARTA. Pritarti pateiktam sprendimo projektui.

BALSUOTA: už – 5 (K. Bagdonas, V. Raugelė, A. Cesiulis, J. Šeršniov, A. Razbadauskas), prieš – 0, susilaiko – 0.

7. SVARSTYTA. Klaipėdos miesto savivaldybės tarybos 2022 m. vasario 17 d. sprendimo Nr. T2-36 „Dėl Klaipėdos miesto savivaldybės 2022–2024 metų strateginio veiklos plano patvirtinimo“ pakeitimas.

Pranešėja – S. Kačerauskaitė. Sako, kad sprendimo projekto tikslas – pakeisti Klaipėdos miesto savivaldybės 2022–2024 m. strateginio veiklos plano, patvirtinto Klaipėdos miesto savivaldybės tarybos 2022 m. vasario 17 d. sprendimu Nr. T2-36 „Dėl Klaipėdos miesto savivaldybės 2022–2024 metų strateginio veiklos plano patvirtinimo“, programas. Siūlomi keitimai visose 12-oje programų bei Investicijų projektų sąraše. Sprendimo projektas parengtas dėl šių priežasčių: buvo priimti teisės aktai, kurie lemia strateginio veiklos plano programų turinį (dėl valstybės biudžeto dotacijų paskirstymo sritims, ES lėšų), savivaldybės administracijos padaliniai pateikė siūlymus dėl pokyčių programose. S. Kačerauskaitė informuoja apie esminius strateginio veiklos plano pokyčiai.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, A. Cesiulis, J. Šeršniov, A. Razbadauskas), prieš – 0, susilaiko – 0.

8. SVARSTYTA. Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimas.

Pranešėja – K. Petraitienė. Siūlo keisti Klaipėdos miesto savivaldybės tarybos 2022 m. vasario 17 d. sprendimą Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ (pakeistas 2022 m. balandžio 28 d. Klaipėdos miesto savivaldybės tarybos sprendimu Nr. T2-80, 2022 m. birželio 22 d. sprendimu Nr. T2-158 ir 2022 m. rugsėjo 15 d. sprendimu Nr. T2-197), siekiant padidinti biudžetą dėl dotacijų skyrimo Savivaldybei, taip pat patikslinti biudžeto pajamas ir asignavimus iš pajamų įmokų, vietinių rinkliavų ir ES finansinės paramos ir bendrojo finansavimo lėšų bei keisti asignavimus, nekeičiant bendros asignavimų apimties, pagal ekonominę klasifikaciją ir tarp vykdomų programų, atsižvelgiant į Strateginio veiklos plano pakeitimo projektą ir Savivaldybės administracijos pateiktas paraiškas.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, A. Cesiulis, J. Šeršniov, A. Razbadauskas), prieš – 0, susilaiko – 0.

9. SVARSTYTA. UAB „Regseda“ atleidimas nuo žemės nuomos mokesčio mokėjimo.

Pranešėja – K. Petraitienė. Siūlo suteikti valstybinės žemės nuomos mokesčio (toliau – VŽNM) už 2022 metus lengvatą juridiniam asmeniui – UAB ,,Regseda“ už valstybinės žemės sklypų nuomą, adresais: Šviesos g. 3 ir Šviesos g. 5, Klaipėdoje. Įmonė turi neįgaliųjų socialinės įmonės statusą ir jos veikla orientuota į neįgaliųjų įdarbinimą ir užimtumą.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos 2015-05-28 sprendimu Nr. T2-108 patvirtinto VŽNM lengvatų teikimo tvarkos aprašo reikalavimais, priimti sprendimą dėl VŽNM lengvatos suteikimo asmenims, vykdantiems veiklą ir turintiems neįgaliųjų socialinės įmonės statusą ir užtikrinantiems darbo vietas, pritaikytas negalią turintiems asmenims.

NUTARTA. Pritarti pateiktam sprendimo projektui.

BALSUOTA: už – 4 (K. Bagdonas, A. Cesiulis, J. Šeršniov, A. Razbadauskas), prieš – 0, susilaiko – 0.

Posėdis baigėsi 14.30 val.

Posėdžio pirmininkas Kazys Bagdonas

Posėdžio sekretorė Lietutė Demidova